VaMudenge Voramba Vakanyarara Pakuramwa Mabasa Kwevadzidzisi Vepa UZ
Gurukota redzidzo yepamusoro soro, Va Stan Mudenge, vanonzi havasi kuita hany'a nezviri kuitika muzvikoro zviri pasi pavo
Vadzidzisi vepa University of Zimbabwe vakanda mapadza avo pasi neMuvhuro, vachiti vari kuda kuwedzerwa mari dzavanotambira. Vamwe vadzidzisi nevamwe vashandi (non-academic staff) vemuzvimwe zvikoro zvikuru muBulawayo, Gweru, neChinhoyi, vakatokanda mapadza avo pasi mwedzi wapera. Mutungamiri we Zimbabwe State University Union of Academics, Va Benjamin Njekeya, vaudza Studio 7, kuti vane chido chekutaurirana nevatungamiri vezvikoro zvikuru, pamwe nebazi rehurumende rinoona nezvedzidzo, asi havasati vapihwa mukana wekuita hurukuro idzi. Hatina kukwanisa kunzwa divi regurukota rezve dzidzo yepamusoro soro, VaStan Mudenge. VaJames Mhlaule ndivo mutungamiri we Association of University Teachers pa University of Zimbabwe. Mutori wenhau dze Studio 7, Carole Gombakomba , aita hurukuro naVa Mhlaule kuti tinzwe zvabuda pamusangano wavaita. Zvichakadaro, sangano re ZINASU rayambira kuti vadzidzi vemuzvikoro zvikuru vacharatidzira musi wa 5 Kurume, kana hurumende ikarega kuderedza mari dzezvikoro dzavari kubhadhariswa. Mugwaro rabuditswa neZINASU, vadzidzi vanoti vari kushushikana nekudzikira kwaita mamiriro ezvinhu muzvikoro zvikuru, mari shoma dzinotambirwa nevadzidzisi vemuzvikoro izvi, pamwe nevabereki vavo. Zvikoro zve University of Zimbabwe, ne National University of Science and Technology, zvaifanirwa kutanga Muvhuro, ukuwo Chinhoyi Univesity of Technology, ne Midlands State University, zvakatarisirwa kuvhurwa svondo rinouya. Zvimwe zvikoro zvakazvimirira zvoga zvinonzi zvakwidza mari dzezvikoro nemari inodarika zvikamu zana kubva muzana. Semuenzaniso, St George’s College, inonzi yakwidza mari kubva pa $Z 915 000, kusvika pa $Z1, 7 million dollars patemu imwe chete. Dzimwe Nhau Kubva ku Stduio 7...